
ΔΕΛΤΙΟ ΤΥΠΟΥ
Η SENCAP S.A. υπέβαλε ένσταση στην αρμόδια Επιτροπή για την ιδιωτικοποίηση του σταθμού του Negotino στην Π.Γ.Δ.Μ. επειδή, ενώ η  SENCAP υπέβαλε την καλύτερη και υψηλότερη προσφορά για το συγκεκριμένο έργο, εντούτοις κατετάγη δεύτερη στη σειρά μεταξύ των διαγωνιζόμενων εταιρειών.

Η SENCAP κατέθεσε την προσφορά της στην αρμόδια Επιτροπή για την ιδιωτικοποίηση του Negotino σε πλήρη συμφωνία με τους κανονισμούς και τις διαδικασίες του διαγωνισμού. Συγκεκριμένα, η προσφορά της SENCAP περιλαμβάνει τα εξής:

· Οικονομική προσφορά ύψους 68 εκατομμυρίων ευρώ για το 100% των μετοχών του υφιστάμενου σταθμού του Negotino, προσφορά υψηλότερη κατά 6,2 εκατομμύρια ευρώ από την αντίστοιχη που κατετέθη από την κοινοπραξία των εταιρειών Hatch, MacDonald, Finance Engineering και Unit Investment

· Δέσμευση για κατασκευή νέας μονάδας στο Negotino,ισχύος 600 MW, ενώ η προσφορά της κοινοπραξίας Hatch, MacDonald, Finance Engineering και Unit Investment αφορούσε μονάδα ισχύος 500 MW
· Άρτιο και ενδελεχές Επιχειρησιακό Σχέδιο για την ανάπτυξη του Negotino, που συνεπάγεται:

· Αύξηση της διαθέσιμης ποσότητας ηλεκτρικής ενέργειας από το Negotino στην αγορά της Π.Γ.Δ.Μ. και βελτίωση της αξιοπιστίας στην παραγωγή ηλεκτρικής ενέργειας
· Εφαρμογή των πιο σύγχρονων περιβαλλοντικών προτύπων της Ε.Ε. ως προς την λειτουργία του Negotino

· Δυνατότητα για δημιουργία πολλών νέων θέσεων εργασίας στην περιοχή 
Παρά την υποβολή της καλλίτερης προσφοράς από την SENCAP, εντούτοις η κοινοπραξία των εταιρειών Hatch, MacDonald, Finance Engineering και Unit Investment ανακηρύχθηκε πλειοδότης του διαγωνισμού.

Επιπλέον,η επίσημη κυβερνητική ιστοσελίδα της Π.Γ.Δ.Μ. http://www.vlada.mk/Informacii/Avgust2007/i1-8-2007a.htm αναφέρει ότι η προσφορά της SENCAP αφορά στην κατασκευή νέας θερμοηλεκτρικής μονάδας με καύσιμο το αργό πετρέλαιο, κάτι που είναι ανακριβές, δεδομένου ότι το Επιχειρησιακό Σχέδιο που κατέθεσε η SENCAP ξεκάθαρα αναφέρει ότι η Εταιρεία εγγυάται την κατασκευή μιας νέας μονάδας,φιλικής προς το περιβάλλον που θα χρησιμοποιεί ως καύσιμο τον άνθρακα.  

Η νέα ανθρακική μονάδα ισχύος 600 MW θα διαθέτει προηγμένη τεχνολογία που θα εξασφαλίζει την υψηλότερη απόδοση με καύσιμο τον άνθρακα, παρέχοντας παράλληλα την μέγιστη προστασία για το περιβάλλον. 
Καταθέτοντας επισήμως την ένστασή της η SENCAP θεωρεί ότι, πρέπει να επανεξετασθούν οι υποβληθείσες προσφορές βάσει των Κανόνων του Διαγωνισμού που έχουν δημοσιευθεί, των ανάλογων διαδικασιών και της σχετικής ισχύουσας νομοθεσίας.

 Η SENCAP και οι μέτοχοί της έχουν δεσμευθεί για την ανάπτυξη μιας μακροχρόνιας και εποικοδομητικής συνεργασίας με τους αρμόδιους φορείς της Π.Γ.Δ.Μ. προκειμένου να υλοποιηθεί το έργο του Negotino αλλά και να συμμετάσχουν και σε άλλα ενεργειακά έργα, ώστε η SENCAP να καταστεί ένας σημαντικός επενδυτής για τη χώρα.
Η SENCAP Α.Ε. είναι Εταιρεία έχει συσταθεί από κοινού από την Δημόσια Επιχείρηση Ηλεκτρισμού Α.Ε. και την αμερικανική εταιρεία ενέργειας ContourGlobal LLC. Πρόσφατα, η Ευρωπαϊκή Τράπεζα Ανοικοδόμησης και Ανάπτυξης (EBRD) υπέγραψε συμφωνία ανάληψης μετοχών για το 10% των μετοχών της SENCAP και η International Finance Corporation (IFC) – μέλος του Ομίλου της Παγκόσμιας Τράπεζας – βρίσκεται στο τελικό στάδιο έγκρισης της συμμετοχής της στην SENCAP με αντίστοιχο ποσοστό.
 Η SENCAP διαθέτει τα απαραίτητα κεφάλαια, την τεχνογνωσία και τις εμπειρίες που της επιτρέπουν να καταστεί ένας ισχυρός επενδυτής με στόχο την ανάπτυξη σημαντικών
 Ενεργειακών έργων στη Νοτιοανατολική Ευρώπη.

